Manchu/Lesson 18 - Reading 6

Text
dungg'o siyanxeng jai niohe

dungg'o siyanxeng emu eihen be kutulefi jugvn yabumbi. eihen de emu bithe tebuhe fulhv be acihabi. gaitai, amargici emu niohe feksinjifi, ekxeme bengdeme gisureme: siyanxeng mimbe aitubucina! abalasi mimbe amcame insiname jire hanci ohobi, bi sini fulhvi dorgide ukame dedeki. ere emu gashan be ukame dulembume muteci, bi sini baili be enteheme onggorkv sehe. dungg'o siyanxeng toohanjame ilifi, niohei dere jilaka arbun be sabufi, gvnin gemu uluku oho ofi, uthai niohei baihanan de acabuha. i fulhvi dorgi i bithe be doolame tucibufi, niohe be fulhvi dolo tebumbi. tuttu bicibe fulhv naranggi amba waka, niohei beye jaci golmin ofi, uttu tuttu tebume, absi ocibe baktabume muterkv.

abalasi elei jime elei hanci ome, morin feksire bethei asuki be emgeri donjime deribuhe. nohe umesi facihiyaxame gisureme: siyanxeng, bairengge si majige hvdun oso! abalasi emgeri isiname jihe sehede, mini ergen uthai wajimbi sefi, uthai nade dedufi, ini beyebe xoyome emu g'ada obume uju be uncehen de latubume, duin bethe be bargiyame acabufi, dungg'o siyanxeng de huthubuhe. dungg'o siyanxeng niohe be huthuhe amala, fulhvi dolo tebufi, geli bithe be tebume, fulhvi angga be cira hvwaitaha manggi, da an i eihen i dara de acifi, siranduhai julesi yabumbi. abalasi amcame isinafi niohe be baharkv ofi, uthai dungg'o siyanxeng de fonjime: si emu nihe be sabuhao? tere ya baru feksihe sehe bici, dungg'o siyanxeng toohanjafi, gisureme: bi niohe be sabuhakv. ubade saljangga jugvn labdu, eici tere ya emu saljangga jugvn deri ukame yabuha aise sehe. abalasi yabuha, elei yabume elei goro ome, morin bethei asuki be inu donjirkv oho. niohe fulhvi dolo gisureme: siyanxeng, bi tucici ome oho sehe manggi, dungg'o siyanxeng uthai tere be sindame tucibuhe. niohe fulhvci tucime dara be emjergi saniyafi, ilenggu i angga be ileme. dungg'o siyanxeng ni baru gisureme: siyanxeng, ne bi hefeli jaci uruhebi, aikabade jaka bahame jerkv oci, bi toktofi lalime bucembi. siyanxeng tetendere mimbe aitubuci, uthai sian baita be araha be dahame dubede isibufi, sini beyebe minde ulebuki seme gisureme wajinggala, uthai dungg'o siyanxeng ni baru sebkeme genehe.

dungg'o siyanxeng ambula golifi, arga akv eihen be torgime ukame jailambi. i eihen i hashv ergide ukaci, niohe uthai sebkeme hashv ergide isinambi; eihen i ici ergide ukaci, niohe geli sebkeme ici ergide isinambi. dungg'o siyanxeng xadafi ergen hejeme nakarkv, angga de emdubei toome: sini ere salgangga mujilen akv jaka! sini ere salgangga mujilen akv jaka sehe. jing hahi tuksicuke erinde, emu sakda usisi meiren de homin be meiherefi yabume jihe. dungg'o siyanxeng ekxeme julesi geneme sakda usisi be jafafi, baitai dulenun be gemu inde alame wajifi fonjime: bi giyani niohe de ulebuci acambio sehe. niohe sakda usisi i jabure be hono aliyarkv kabdume gisureme: teniken, tere mini bethe be huthufi,mimbe fulhvi dorgide tebume, kemuni enteke labdu bithe be mini beyede gidafi, fulhvi angga be tak seme hvwaitahabi. ere aibi mimbe aituburengge seci ombi, iletu mimbe butu fancabume waki serengge wakao? eralingge ehe niyalma be jeci acarkv nio sehe. sakda usisi emkergi bodofi gisureme: suweni gisun be bi majige seme akdarkv. fulhv tenteke ajige, emu niohe be tebume baktambio? niohe be adarame fulhv de tebuhe be, bi emdan tuwaki sehe. niohe uruxehe. tere geli nade dedufi xoyome emu g'ada ofi, uju be uncehen de latubume, duin bethe be bargiyame acabuha. dungg'o siyanxeng da durun i terebe futa i huthufi, fulhv de tebuhe. dungg'o siyanxeng fulhvi dolo geli bithe be tebuki serede, sakda usisi nerginde jabdume genefi, fulhvi angga be tak seme hvwaitaha. i dungg'o siyanxeng ni baru gisureme: niohe de gosin jilan be tuwacihiyan be ejeme gaici acambi sefi, i homin be tukiyefi, niohe be tantame waha.